《陶庵精舍》
宋代·殷彦卓

静结罗浮屋，邻鸡远不闻。
秋到屋下田，井井皆黄云。
草堂久无梦，甘与麋鹿群。
我闻彭泽令，耻为二姓臣。
一朝任去来，柴桑漉酒巾。
披图长叹息，古今多逸民。

作者简介：殷彦卓，东莞（今属广东）人。宋末进士，通判惠州府。宋亡，隐于罗浮，结陶庵精舍。元屡徵聘，不出。事见《东莞诗录》卷一引《殷氏族谱》。